ประกันต่อลดเบี้ยปี’56หั่นลง20%
ประกันไทยเฮ เบี้ยประกันต่อในปี 2556 ลดลง 20%
18 ธ.ค. 2555

ประกันไทยเฮ เบี้ยประกันต่อในปี 2556 ลดลง 20%
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย เปิดเผยว่า แนวโน้มอัตราเบี้ยประกันภัยต่อที่จะให้ความคุ้มครองปี 2556 จะลดลงประมาณ 20% เพราะสถานการณ์เริ่มผ่อนคลาย จากการที่ปีนี้ไม่มีเหตุการณ์น้ำท่วมหนักเหมือนปลายปี 2554
นอกจากนี้ เขตอุตสาหกรรมที่มีความเสี่ยงเรื่องน้ำท่วม มีการสร้างเขื่อนขึ้นมาป้องกันน้ำท่วม ซึ่งมั่นใจว่าจะไม่เกิดเหตุการณ์ซ้ำรอยแน่นอน แต่น่าเป็นห่วงประชาชนที่อาศัยอยู่ในบริเวณดังกล่าว เพราะจะเป็นผู้ที่ได้รับผลกระทบมากที่สุด เนื่องจากน้ำไม่มีทางไหล เพราะมีเขื่อนกั้นไว้
“เราคาดว่าด้วยจำนวนเงินที่เราจ่ายเพื่อซื้อประกันภัยต่อ 300 ล้านบาทในปีนี้ จะได้รับความคุ้มครองที่เพิ่มสูงขึ้น นั่นหมายความว่าเบี้ยประกันต่อเริ่มลดลง ทำให้สามารถที่จะรับความเสี่ยงได้มากขึ้น” นายชัย กล่าว
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย กล่าวว่า ปีหน้าคาดว่าเบี้ยประกันภัยต่อจะลดลง เพราะปีนี้ไม่มีความเสียหายน้ำท่วมครั้งใหม่เกิดขึ้น และรัฐบาลมีการออกมารับความเสี่ยงไว้เองผ่านกองทุนส่งเสริมการประกันภัยพิบัติและการจำกัดวงเงินความคุ้มครองต่อความเสียหายหนึ่งครั้งที่ลดลง ซึ่งกรมธรรม์ที่ให้ความคุ้มครองระหว่างปี 2555-2556 ที่ราคาเบี้ยสูงจะสิ้นสัญญา และมีการต่ออายุกันใหม่ที่ราคาในตลาดเริ่มลดลง
อย่างไรก็ตาม การทำประกันภัยต่อของบริษัทจะเลือกบริษัทที่มีอันดับความน่าเชื่อถือตั้งแต่ระดับ A ขึ้นไป 
นายจีรพันธ์ อัศวะธนกุล นายกสมาคมประกันวินาศภัย กล่าวว่า เบี้ยประกันภัยต่อจะเริ่มลดลง จากการที่ปัจจุบันเริ่มมีบริษัทประกันภัยต่อในต่างประเทศรายใหม่เข้ามาเพิ่มมากขึ้น ทำให้บริษัทประกันในไทยมีทางเลือกเพิ่มขึ้นจากการที่ปีนี้ไม่มีน้ำท่วม ส่วนของราคาเบี้ยประกันอาจราคาไม่ลดลงมาก แต่ความคุ้มครองเท่าเดิม หรือเบี้ยประกันภัยเท่าเดิม แต่ได้รับความคุ้มครองเพิ่มมากขึ้น ซึ่งเป็นการยืดหยุ่นมากขึ้น